**РЕПУБЛИКА СРБИЈА**

**НАРОДНА СКУПШТИНА**

**Одбор за људска и мањинска права**

**и равноправност полова**

**08 Број: 06-2/386-14**

**19. јануар 2015. године**

**Б е о г р а д**

**З А П И С Н И К**

**СА 15. СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 18. НОВЕМБРА 2014. ГОДИНЕ**

Седница је почела у 15 часова.

Седницом је председавао председник Одбора Мехо Омеровић.

Седници су присуствовали: Љиљана Малушић, Владица Димитров, Љибушка Лакатош, Биљана Хасановић Кораћ и Елвира Ковач, чланови Одбора.

Седници нису присуствовали чланови Одбора: Биљана Илић Стошић, Миланка Јевтовић Вукојичић, Злата Ђерић, Сузана Шарац, Слободан Перић, Дубравка Филиповски, Стефана Миладиновић, Аида Ћоровић, Вера Пауновић, Олена Папуга и Сулејман Угљанин.

Седници су присуствовали заменици чланова Одбора: Милосав Милојевић, Ненад Митровић, Милена Турк и Јелисавета Вељковић.

Седници су присуствовали и: Февзија Мурић, помоћник градоначелника Новог Пазара; Славиша Пауновић, начелник Општинске управе Врњачка Бања; Драгана Грабовица, Заштитник грађана – начелник Одељења за родну равноправност; Милан Миленовић, Центар за социјални рад Ниш; Надежда Милићевић, Центар за социјални рад Краљево; Славица Симоновић, Центар за социјални рад Крушевац; Улфета Демчовић, Савет за родну равноправност Нови Пазар; Лидија Павловић, Виолета Мишковић, Нела Данчетовић, Савет за родну равноправност Краљево; Горан Бачкуља, Полицијска управа Краљево; Петар Матић, Полицијска управа Крушевац; Бојан Аћимовић, Полицијска станица Параћин; Зибија Шаренкапић, Културни центар ДамаД; Јасмина Бараћ Перовић, Из круга Ниш; Славица Ракић, Романи цикна; Слађана Анђелковић, Удружење жена Пешчаник; Весна Ристовић, Удружење Феномена; Милан Антонијевић, Момчило Живадиновић, ЈУКОМ и Новак Пешић, Мисија ОЕБС у Србији.

Председник Одбора је констатовао да су испуњени услови за рад и одлучивање, те је предложио следећи

Д н е в н и р е д :

1. Улога механизама за родну равноправност и поступање надлежних органа у складу са протоколима о поступању у случајевима насиља над женама у породици и у партнерским односима.

Чланови Одбора су једногласно ПРИХВАТИЛИ предложени Дневни ред.

**Председник Одбора** је отворио седницу и поздравио све присутне. Захвалио се Мисији ОЕБС-а на подршци у реализацији седнице ван седишта. Он је истакао да ће се Одбор и ове године активно укључити у камапњу „16 дана активизма у борби против насиља над женама“. Када је реч о насиљу над женама, нагласио је да имамо на жалост статистичке податке који нам не иду у прилог. Борба против насиља над женама и породичног насиља добија нову димензију ратификацијом Истанбулске конвенције која представља најзначајнији међународни акт у области борбе против насиља над женама у Европи и успоставља јасне, високе стандарде у различитим областима које морамо као друштво унапредити, од превенције преко унапређења законодавства, до процесуирања починилаца и обезбеђивања мера заштите и подршке жртвама. Веома је важно што мере и циљеви који су предвиђени овом конвенцијом захтевају координацију и заједничке акције свих надлежних институција и организација, укључујучи и организације цивилног друштва. Србија је препознала ту потребу за заједничком акцијом и за мултисекторским приступом у борби против насиља над женама и у породици и ми смо закључком Владе већ од 24. новембра 2011. године усвојили Општи протокол о поступању и сарадњи установа, органа и организација у ситуацијама када се дешава насиље над женама и у породици. Након тога смо донели посебне протоколе при следећим министарствима: Министарству здравља, Министарству рада, запошавања и социјалне политике, Министарству унутрашњих послова, Министарству просвете, науке и технолошког развоја и Министарсву правде. Процес развијања ових протокола је пренет и на локални ниво где ће носиоци активности бити управо Центри за социјални рад. Наиме, посебним протоколима је предвиђено доношење споразума локалних самоуправа о поступању у случајевима насиља над женама. Председник Одбора је истакао да је циљ ове седнице да се посланици упознају са искуствима и проблемима у примени протокола на локалном нивоу. Рад по овом питању Одбор ће наставити 25. новембра када је Међународни дан борбе против насиља над женама и том приликом ћемо се упознати са посебним извештајем Заштитника грађана о примени општег и посебних протокола за заштиту жена од насиља. Даље је истакао да имамо проблем са имплементацијом закона и да је због тога веома важна контролна функција Народне скупштине.

**Зибија Шаренкапић** је истакла да је питање родне равноправности, положаја жена у заједници и питање насиља у породици, нешто око чега бисмо сви требали, независно од тога на ком друштвеном нивоу власти или простора за одлучивање се налазимо, да поклањамо додатну пажњу, полазећи од тога да је насиље над женама потпуно друштвено неприхватљиво, да је економски неисплативо и да је законски санкционисано. Такође је истакла да је лично тужна кад чује да „имамо одличне законе, али се не примењују“. И нарочито када то чује са нивоа власти. Стога сматра да уз добре законе треба развијати и механизме који омогућавају да се они примењују. Нарочито је истакла да треба обезбедити ефикасну примену Закона о равноправности полова, Закона о забрани дискриминације и Закона о забрани дискриминације особа са инвалидитетом. Истакла је неколико области које су везане са радом овог одбора, као што је развијање референтних механизама за спровођење протокола. Дакле, након што министарства усвоје протоколе, они стигну до директора институција, али никако да функционално стигну до спроводитеља, а спроводитељи су чиновници, службеници, надлежна лица. Протоколи често остају без добре примене зато што немамо развијене унутрашње механизме како се то стварно поступа у полицији и центрима за социјални рад, а нарочито код тужилаштва и суда. Истакла је и проблем локалних буџета, јер сваки ребаланс значи да нестају оне буџетске линије које су намењене за оснаживање жена, питања родне равноправности, и борбе против породичног насиља. Сматра да се када говоримо о породичном насиљу, не посвећује довољно пажње деци, па ни протоколи не виде децу на адекватан начин, а управо би они морали бити у првом плану.

**Февзија Мурић**, као представник локалне самоуправе навео је да највећи терет у примењивању ових механизама имају људи из центара за социјални рад. Они су, заједно са домовима здавља, прве институције којима се жртва насиља обраћа, а даље следи полиција која није под ингеренцијом локалне самоуправе. Сматра да оптерећеност послом, комплексношћу обавеза и тежином и одговорношћу које имају запослени у центрима за социјални рад, поред ограничених материјалних и кадровских могућности, представљају значајне потешкоће са којима се они носе у обављању својих послова. Не постоји тежа професионална одговорност него кад треба донети одлуку да се неком одузме дете и да се да на старање, поред жива оба родитеља, а то се на жалост све чешће дешава. Стога не могу институције све саме да ураде, морају и жене да се активирају, као и породица, пријатељи, колеге и целокупно окружење. Веома често, док проблем дође до инстититуција, већ буде касно. Веома ретко се дешава да насиље у породици пријави неко од чланова уже или шире породице. Сматра да овакви састанци улазе међу грађанство, у инстититуције, а није довољно да Одбор држи седнице „иза затворених врата“ и да има своје закључке, него да се охрабре и они људи који на терену заиста раде по овим питањима, да им се улије мало снаге и самопоуздање, да они виде да имају комплетну подршку, уз јачање капацитета. Навео је податак из Центра за социјални рад да је све мање социјалних радника.

**Слађана Анђелковић** из невладине организације Пешчаник, поделила је са присутнима своја исксутва које има и као волонтер на СОС телефону који ради од 2008. године. Она је истакла да насиља има превише. Оно нема везе са степеном образовања, са економском ситуацијом, нити са годинама старости. Јављају се жене од 70 година, као и оне од 20 година, жене са основним образовањем и високим образовањем, сиромашне и богате. Оно што им највише недостаје јесте разумевање и пажња. Те жене живе у насиљу, неке се стиде да то признају, а неке можда зато што знају да неће добити подршку и разумевање од својих ближњих. Зато им разговор много значи. Навела је да постоје и позитивни примери где су жене успеле да се изборе и да изађу из насиља. Тренутно, Пешчаник ради пројекат у сарадњи са центром за социјални рад, полицијом и комисијом за родну равноправност, који се односи на оснаживање и јачање жена у сеоским и ромским срединама. Организују и уличне акције и трибине, као и неку врсту женског дружења. Такође сматра да треба више радити на спровођењу закона и наводи као пример да се још није догодило да се насилник избаци из куће, а да у кући остану жена и деца. Такође је истакла да свако насиље рађа ново насиље. Деца која расту у насиљу у већини случајева и сами постају насилници. Жена у насиљу је директна жртва, али индиректна жртва су деца јер посматрају мајку која трпи насиље. Неспровођење закона је нешто што доприноси томе да се насиље не смањује.

**Весна Ристовић** је такође пренела своја искуства волонтерке на СОС телефону за жене жртве породичног насиља. Такође ради у основној школи и истакла је значај разбијања предрасуда јер поједина деца долазе у школу са већ увреженим мишљењем да мушкарац може да се туче и да туче, ради све и свашта, а жена мора да буде у кухињи и да ради. Стога сматра да морају постојати радионице још од предшколског узраста, као и у школама, где ће се деца обучавати за разбијање предрасуда, не само по овом питњу, већ и према инвалидима, другој нацији и сл. Све ово не можемо да везујемо само за закон, већ треба да радимо на превенцији од насиља још од малих ногу.

**Милан Миленовић** је упознао присутне са праксом на нивоу града Ниша. Постоји потписан споразум о поступању који је правно обавезујућ за све потписнике. Споразум је потписан у мају 2014. године и има 16 потписника међу којима су локална самоуправа и полицијска управа, али и медији и невладин сектор. Као руководилац интерног тима за борбу против насиља у Центру за социјални рад, скоро свакодневно се суочава са пријавама породичног насиља. Један од основних принципа споразума јесте хитност у поступању у складу са степеном угрожености жртве насиља. Центар за социјални рад има развијену сарадњу са полицијском управом у Нишу у смислу заустављања насиља и обезбеђивања сигурности и безбедности жртве. Пружање мера и услуга које након тога следе може бити камен спотицања, иако на нивоу Града комуникација између полицијске управе, здравства, тужилаштва и Центра за социјални рад постоји, не само на нивоу писане коресподенције, него и на нивоу међусобних сусрета и телефонских контаката кад су у питању конкретни случајеви. Оно на шта су се они фокусирали у свом раду јесте да све жртве које им се обраћају усмеравају у правцу парнице, односно одређивања мера заштите од насиља у породици. Стога је њихова препорука да поред кривичног гоњења треба покренути и парницу, јер није исти случај кад имате лице према коме се води кривични поступак, а није осуђено нити постоји правоснажна пресуда и лице код кога је донета пресуда, односно коме је одређена мера заштите. Ово из разлога што сваки пут кад такво лице покуша да прекрши ту меру, механизми поступања полиције и других органа су много једноставнији него да се ради о поновном пријављивању насиља. Сложио се са претходним говорницима да постоје кадровски проблеми јер нема довољно запослених који би могли да се свим случајевима позабаве на начин на који би требало.

**Елвира Ковач** је истакла да, поред тога што је чланица Одбора, такође је и регионални тренер који ради са институцијама, активисткињама и волонтеркама са СОС телефона из Војводине. Указала је на конкретне проблеме на којима би требало заједно радити. Она је истакла да, иако је наше законодавство једно од бољих, оно није идеално, а као пример је навела потребу измене Кривичног законика и чињеницу да у нашем законодавству још увек не постоји појам жртве. Значи, жртва насиља у породици је још увек само оштећена или оштећени. Ради усклађивања са Истанбулском конвенцијом потребно је редефинисати нека кривична дела као што је силовање, сексуално злостављање и прогањање. Без обзира на то што се медији све више укључују, што све гласније причамо о овој проблематици, што су људи свеснији проблема, још увек је изузетно низак проценат пријаве насиља у породици, чак и од стране блиских рођака. Стога морамо да радимо на томе да људи буду свеснији да је то њихова обавеза, да чим постоји сазнање или сумња на насиље, да су обавезни да то пријаве. Такође је истакла потребу боље координације између разних институција како би се избегло то да жртва мора свима појединачно да исприча своју причу јер се она на тај начин ревиктимизује. Центар за социјални рад по службеној дужности треба да настави даљу процедуру, уместо тога да тежиште буде на медијацији и помирењу. Следећи проблем је што јавни тужилац у многим ситуацијама одустаје од даљег гоњења ако жртва одустане, а такође се дешава да насилник добије само условну казну што је по неким истраживањима у више од 70% случајева или добије новчану казну. У случају новчане казне, ако су се супружници у међувремену помирили или се она вратила јер нема где да оде, казну плаћају из кућног буџета и он за такву ситуацију пребацује одговорност на њу, а највероватније ће и наставити да ју злоставља. Оно што је такође проблем јесте да, иако постоји законска могућност да се насилник одстрани из заједничког стана, таква мера се изузетно ретко примењује, а углавном се примењује мера забране приласка или забрана даљег узнемиравања, што није најбоље решење.

**Славиша Пауновић** је, као представник локалне самоуправе, истакао да треба радити на подизању нивоа свести самих група које су овим проблемом погођене јер, на жалост, још увек се нисмо као друштво ослободили одређених стереотипа који владају дуги низ година. Сматра да је изузетно велико насиље над женама, али још је веће насиље над децом у породици. Стога сматра да треба размишљати о томе да се изменама Закона о социјалном осигурању дају већа овлашћења центру за социјални рад, за шта постоје примери у неким змљама у окружењу, односно да се обезбеди статус службеног лица запосленима у центру за социјални рад, јер тада поступање у случајевима насиља у породици не би зависило само од интервенције полиције по њиховој пријави, већ би сами имали овлашћења да могу предузети неке оперативне мере или радње.

**Славица Ракић** из удружења „Романи цикна Крушевац“ је истакла нарочито тежак положај жена из маргиналних група као што су Ромкиње. То су жене које често не умеју да препознају насиље јер је то нешто што је традиционално, где је нормално да жена буде та која трпи и да нема подршку породице, комшија, а нажалост ни полиције ни центра за социјални рад јер су то она „циганска посла, сад се бију, сад се воле“. То је једна специфична категорија и те жене трпе можда највише насиље. Стога је истакла да би много више пажње требало да се посвети Ромкињама и да се оне охрабре и да умеју да препознају насиље.

**Славица Симоновић** je нагласила да свака жена која трпи насиље, независно од тога да ли је из маргинализованих група или је факултетски образована, има једну специфичну психологију и потребна јој је подршка у сваком смислу. Такође је истакла проблем економске зависности жена од насилника, због чега је потребно радити и на подизању економске самосталности жена.

**Милан Миленовић** је истакао да се мора разумети да је очување породице најчешћа мотивација и основни циљ обраћања жртве некој од институција. Упознао је присутне да у Нишу постоје третмани за починиоца насиља, а такође они постоје и на територији града Београда и Крагујевца. Колеге из тих градова су имали могућност да се упознају са програмима у Норвешкој, па су преузели норвешки модел алтернативе насиљу те га прилагодили овдашњим приликама.

**Биљана Хасановић Кораћ** је од 1998. године била активно укључена у рад Центра за права жена у Вршцу и тамо су имали први СОС телефон у Војводини, а радила је као активиста и волонтер. У то време је била и адвокат па је пружала и правну помоћ жртвама насиља. Она је констатовала да од тог времена до данас ипак постоји велики напредак. На почетку није било могуће остварити никакву сарадњу са полицијом, а са центром за социјални рад се та сарадња сводила на то да су они жртве насиља упућивали у Центар за права жена на разговор или код ње као адвоката на бесплатну правну помоћ. Поделила је са присутнима искуства која је имала у свом раду и упознала их са страшним судбинама појединих жена које су биле њене клијенткиње, а нарочито случај да је јој је клијенткиња убијена после развода. Стога сматра да је велики напредак то што се проговорило о свему, јер док о томе не будемо говорили нећемо моћи ни да решавамо проблеме. Зато је истакла да жели да овај састанак буде само један од првих корака у успостављању међусобне сарадње и да је неопходно да механизми предвиђени законом заживе, да се спроведу у пракси и да се смањи насиље, иако оно никада неће моћи да се искорени.

**Надежда Милићевић** је навела да Краљево такође има локални споразум који је потписан у мају ове године и има 14 потписника. Свака од ових инстититуција потписника је у складу са својим надлежностима обављала ове послове и раније, али се проток времена скратио у том смислу што више нема губљења времена на административне преписке, него се многе ствари реализују на нивоу контаката, путем телефона и на састанцима на месечном нивоу. Овим путем се размењују искуства и конкретни примери. Међутим, проблем настаје када се дође до тужилаштва јер оно одустаје управо због тога што најчешће жртва одустане од кривичног гоњења или суд изриче новчане казне које се одражавају на функционисање саме породице. Она је истакла да мисли да све то има везе са материјалним дефитима јер када би центар за социјални рад имао већих материјалних могућности да жртву збрине, да јој материјално помогне, да јој реши стамбено питање, да је одвоји од насилника, онда би она била охрабренија да не одустаје у тужилаштву.

**Виолета Мишковић** је истакла проблем доказивања. Најчешће се насиље дешава у затвореној просторији где нема сведока, где је сведок једино жртва. Жртва се у првом маху обраћа центру за социјални рад и полицији, али када дође до тужилаштва она често одустаје. Тужилаштво нема са чим да крене у поступак. Суд не може да осуди без доказа. Међутим, с обзиором да се насиље најчешће понавља, центар за социјални рад у међувремену врши оснаживање такве жртве и она у једном тренутку почиње да сведочи и дође до осуђујуће казне. У почетку, ако нема телесних повреда, изриче се условна осуда, ретко кад новчано кажњавање, али ако се насиље понавља, починилац добија затворску казну. Мора се водити рачуна и о деци, као и о опстанку породице, а нарочито је важна превенција од малих ногу и сарадња са предшколским установама.

**Славица Симоновић** је истакла значај кампања које се спроводе у средствима информисања и њиховог превентивног деловања и као добар пример навела рекламу на РТС-у „сви смо равноправни“, против дискриминације.

**Лидија Павловић** је указала на потребу едукације, као и да она треба да крене од школе и да њом буду обухваћени и дечаци и девојчице. Ово из разлога што постоје различите породице и различити родитељи, па школа треба да има тај основни програм образовања и ту врсту едукације. Такође, важна је и едукација жена. Неопходно је да механизами за родну равноправност не настају само како би се испунила законска норма, него да тај механизам нешто ради.

**Милан Антонијевић** је нагласио принцип потпуне посвећености и дужне пажње који је предвиђен Истанбулском конвенцијом. Данашња седница је доказ тога да Народна скупштина овом проблему посвећује значајну пажњу и у том смисилу треба користити контролну функцију Народне скупштине. Он је истакао да су нека од овде поменутих питања регулисана и Истанбуском конвенцијом, као што су бесплатна национална СОС линија, вишеструка дискриминација, а Конвенција посебно наглашава одређене категорије као што су Роми, избеглице, имигранти, азиланти, па сви они морају бити препознати када говоримо о овој појави. Можемо говорити и о анализи ефеката рада свих оних који су укључени у борбу против насиља над женама и насиља у породици, тј. на који начин ћемо евалуирати рад и организација цивилног друштва, али много више оних који наступају са позиције државе и који би требало да ову ситуацију промене. Промене су видљиве на терену, а волео би да чујемо све актере, пре свега представнике Министарства унутрашњих послова који су присутни на данашњој седнци. Он је истакао активности Заштитника грађана у вези овог питања који је изградио одређен број препорука које се тичу и рада центара за социјални рад, па би могли говорити и о томе на који начин контролисати поштовање препорука Заштитника грађана. Добро је да имамо медије који препознају ову тему, али имамо и неке негативне примере и навео је разговор који је имао са једном познатом новинарком РТС-а, која је сматрала да не треба да објави причу пријатељице која јој се обратила због насиља које трпи, с обзиром да јој је на питање колико се често то дешава, она оговорила једном месечно, што по схватању новинарке није био разлог да “ осрамоти тог човека и изнесе ту причу“. То је показатељ да још увек немамо свест о томе колико је ова појава раширена.

**Славица Ракић** је у вези потребе едукације у школама, па и у вртићима, истакла да је проблем и то што ни наставници нису едуковани за ова питања.

**Драгана Грабовица** је указала на неке од активности Заштитника грађана. Они су 2011. године, идући у сусрет ратификацији Истанбулске конвениције, упутили иницијативу за измену Кривичног законика, ургирали су 2012. и 2013. године, али на жалост још увек нема повратних информација, осим обећања да ће те измене бити у скупштинској процедури. Једна од предложених измена јесте и увођење у кривично-правни систем кривичног дела прогањање, као и обавезног психо-социјалног третмана за насилнике, одређене евиденције итд. Такође је неопходно усвојити Закон о бесплатној правној помоћи јер женама које се нађу у ситуацији да трпе насиље, без обзира на њихов материјални статус, образовање, имовинску карту, тешко је доступна правда, као и стручна подршка и помоћ адвоката. Даље је навела да када су у питању вишеструко дискриминисане жене, поставља се питање доступности и приступачности институција којима треба да се обрате за помоћ и подршку. Многи објекти у којима су смештене полицијске станице и центри за социјални рад нису приступачни или не потоји могућност њиховог кретања унутар објекта.

**Горан Бачкуља** из Полицијске управе Краљево и координатор Радне групе Министарства унутрашњих послова за праћење појава насиља у продици и праћење примене протокола, је информисао присутне да је у Краљеву потписан локални споразум о мултисекторској сарадњи у борби против насиља над женама и насиља у породици, што је дало одговарајуће резултате. На тај начин су избегнути ранији проблеми везани за пребацивање одговорности с једне на другу институцију и постигнута је већа ефикасност у поступању свих органа. Планиране су активности у наредном периоду које се односе на конкретне проблеме, као што је проблем непријављивања насиља у породици, а најчешћи узрок томе је страх и економска зависност, али и неповерење жртве у институције система. Такође сматра да је слаб систем оснаживања жртава за пријављивање случајева насиља, а истакао је и проблем доказивања насиља. Наводи проблем који полиција има у свом деловању, а нарочито имајући у виду да већина пријава иде преко полиције, а то је да сведоци често нису спремни да дају свој допринос, као и да касније, у поступку код тужилаштва имамо различита поступања. Сматра да треба спроводити више превентивних активности на спречавању насиља у породици.

**Миљан Перовић**, долази из пливачког клуба за особе са инвалидитетом. Полазници су често деца са инвалидитетом и ту је запазио да су они често жртве насиља у породици. Навео је као пример одређени случај који су пријавили преко школе, али и следећи пут се насиље поновило. Проблем је брзина деловања Центра за социјални рад и полиције. За особе са интелектуалним сметњама је нарочито проблем како да се изборе са насиљем у породици.

**Јасмина Бараћ Перовић**, председница организације Из Круга, Ниш, је дипломирани правник и сама је особа са 100 % инвалидитета. Оранизација Из круга пружа бесплатну правну помоћ, сос телефон, психолошку помоћ особама са инвалидитетом. Истакла је да жена са инвалидитетом без подршке сервиса не може ни да се креће, а поготову не може да се избори са породичним насиљем. Сматра да је инвалидност у Србији још увек табу тема, али се види напредак у односу на пре 15 година када се о овој теми уопште није говорило. Навела је случај породице интелектуалаца из Ниша где отац крије да има дете са инвалидитетом, односно када га питају колико има деце, уместо троје каже двоје. Свако од нас може постати особа са инвалидитетом и зато треба сви да том проблему приступе не окрећући главу и потребно је да као појединци узмемо учешће у борби против насиља, а нарочито према особама са инвалидитетом. Инвалидност се не посматра са аспекта родне равноправности, и још увек нема довољно разумевања за удату жену са инвалидитетом која трпи насиље и даље постоје схватања да је за њу добро то што се уопште удала. Доказивање је нарочито тешко ако је реч о особама са инвалидитетом, а нарочито ако је реч о особама са менталним сметњама. Навела је пример да се њиховој организацији јавила жена из Прокупља чија ћерка са менталнм сметњама је силована. То је стрес за пороцицу, а за околину је то једна жигосана породица. Та девојчица ни сама не зна препознати шта јој се догодило, па је јасно колико је у том случају тешко доказивање. Наводи и пример девојчице коју је силовао отац, који је након тога осуђен на само две године затвора, а она је скочила кроз прозор и остала инвалид. За жене инвалиде постоји и проблем смештаја у сигурну кућу јер ту нема услова за особе са инвалидитетом. Ове жене насиље трпе најчешће од особа које су дужне да о њима брину и од којих зависе, па се тешко одлучују да се боре против насиља.

Она очекује да овај одбор и Парламент обезбеде законску регулативу. У Парламенту и локаним самуправама нема особа са инвалидитетом. То је раније у Парламенту била Гордана Рајков и тада је дошло до усвајања важних закона који су унапредили положај особа са инвалидитетом. И она лично наилази на дискриминацију и трпи насиље у свакодневном животу. Навела је пример који је имала у градском превозу у вези остваривања права на бенефицирану карту за превоз коју возач није хтео да јој изда, за који је покренула судски процес и то је прва пресуда која је у том смислу усвојена у Србији. Она је то успела, без обзира на стрес који је претрпела, зато што је била едукована и образована. Поставила је питање шта да ради жена са села која не зна каква права има и која нема средстава за адвоката.

Истакла је да оваквих седница и састанка треба да буде што више и треба да се предузму конкретне мере и навела је пример мајки са инвалидитетом за које сматра да им треба обезбедити посебан стаж, као и нека друга права. Она сама као мајка нема никаве бенефиције, па ни на вртић, док то право имају ратни војни инвалиди. Када се обраћала надлежним институцијама у вези овог питања, речено јој је да нема мајки са инвалидитетом, односно да их је мало и да је то разлог због чега не треба предузимати посебне мере у односу на њих.

**Елвира Ковач** је нагласила улогу здравствених установе за које такође постоји протокол за поступање у случају насиља над женама и насиља у породици, а њих данас нисмо уопште помињали. Истакла је да насилници често проналазе начин како да повреде које наносе не буду видљиве, односно наносе их на местима где се толико не виде трагови, као и да је нарочито тешко доказати психичко насиље. Поред осталог и то је разлог зашто здравстеве установе треба да се повежу у ову координисану сарадњу. Било је идеја да се здравствено образовање уведе у школе. Обично је одговор био да деца не могу додатно да се оптерећују и да немамо неопходне уџбенике. Такође сматра да немамо едуковане наставнике за такве садржаје. Подржала је невладине организације у њиховом деловању у борби против насиља над женама и у породици и сматра да је добро што их је и Закон о социјалној заштити препознао као пружаоце услуга. Навела је и свој лични пример јер је и сама била жртва насиља и зна шта је, иако је била едукована, доживела са институцијама, нарочито полицијом. Зато сматра да није чудо што жртве имају неповерење према институцијама, али је истакла да је веома значајно то што се види напредак у свим општинама и градовима, а то важи и за Министарство унутраших послова које је увело бројне обуке за припаднике полиције.

**Зибија Шаренкапић** је истакла значај механизама за родну равноправност на локалном нивоу као координатора активности у циљу сузбијања насиља, али и у другим сегментима родне равноправности. Нарочито је важна њихова улога да предлажу локалне политике у овим областима. Нагласила је да је питање статуса савета за родну равноправност на локалном нивоу и даље питање политичке воље унутар локалне заједнице, због чега нема неопходног континуитета, па у једном четворогодишњем периоду савети добро раде, док у другом периоду имамо потпуни колапс њиховог рада. Указала је и на питање бесплатне правне помоћи за жене жртве насиља. У многим општинама постоје службе за правну помоћ, које ипак нису бесплатне, али су јефтиније од адвокатских услуга. Сматра да у случају насиља над женама, све жене треба да добију бесплатну правну помоћ, а не само сиромашне, јер и оне које имају средства, спречене су да та средства и користе. Присутвовала је разговору у полицијској управи где је командир полиције у случају породичног насиља дао налог да се добро потраже докази на терену. То је пример са којим се први пут срела за 12 годна рада, да је полиција Тутина и Сјенице добила изричито наређење да се доказивање не своди на реч, већ да се траже озбиљни докази. Ипак, иако полиција најбрже напредује у поступању у случајевима породичног насиља, сматра да се још увек не обезбеђују довољно добри докази који ће помоћи жртви насиља. Сматра да судови у малим срединама још увек поступају на начин да се у случају породичног насиља сачува брак, а то не би требало да буде њихов циљ, јер и жене би то желеле, али исто тако би желеле да живе као људско биће.

**Виолета Мишковић**, судија Основног суда у Краљеву, истакла је да жена која трпи насиље, поред подршке институција, треба да има и подршку породице, јер она често нема где да оде, нема економских средстава, има децу коју, нити може да их поведе са собом, нити може да их остави код насилника. Сагласила се са тим да свако насиље треба да буде кажњено, али да би то успели морају да постоје докази. Навела је случај жене која је имала тешке телесне повреде, али је у поступку тврдила да је пала низ степенице и поставила питање како у том случају неког осудити ако не постоје докази. Насиље у породици захтева велики ентузијазам и да свако да свој допирнос како би се удружили и били ефикаснији. Краљево нема сигурну кућу, а иако постоји одређени смештај, средства су недовољна и нема довољно запослених.

**Лидија Павловић** је изнела искуства у погледу статуста Савета за родну равноправност у Краљеву које је захтевало промену статута, више скупштинских заседања, разумевање колега и колегиница за ово питање. Веома је важно да тамо где савети постоје, то треба максимално искористити и стога је веома важно њихово стално присуство у медијима, кроз трибине, потребно је веће укључивање жена у политички живот и њихово веће ангажовње на кључнним радним местима. И даље постоје различите баријере против којих се боре, а охрабрује то што их људи сада већ препознају и све чешће им се обраћају. Што се тиче едукације, сматра да нема довољно људи који су едуковани за ову тему и да је на институцијама на нивоу локалне заједнице да иницирају решења, а нарочито народни посланици имају значајну улогу јер се налазе на местима где се одлуке и закони доносе. У вези претходно поменутог здравсвеног образовања, сматра да би се оно могло оранизовати и у оквиру грађанског образовања које већ постоји.

**Јасмина** **Бараћ Перовић** је указала на резултате анкете коју су спроводили, а који су показали да грађани често не схватају да је проблем насиља у породици друштвени проблем, већ сматрају да је то индивидуални проблем жртава које треба да се саме с тим проблемом изборе. СОС телефон је важно средство подршке, али психолози који су ангажовани су само симболично плаћени, па се тешко могу наћи стручњаци који би се ту ангажовали. Сличан проблем постоји и када је реч о другим врстама подршке, као што је бесплатна правна помоћ. Указала је и на недовољну заинтересованост и информисаност локалних власти за ове проблеме. На трибине које организују најчешће се нико из локалне власти не одазива и навела је случај ресорног већника који није информисан ни да постоји СОС телефон у Нишу, иако он постоји од 2007. године.

**Весна Ристовић** је упознала присутне да постоје обуке за волонтерке на СОС телфону и упознала их са својим примером. Она је 9 година била ангажоана на СОС телефону и морала је да прође одређене обуке да би могла да пружа емотивно-психолошку подршку женама жртвама насиља. Њихово удружење има свој акредитовани семинар, а добијене су и потврде од Министарства за рад и социјалну политику и сматра да је таква врста потврде значајна како би неко могао да има поверења у њих и да их позове да буду ангажовани. Такође је истакла и потребу личне иницијативе како бисмо се и сами едуковали јер има довољно стручне литературе на ову тему. Истакла је и проблем што се недовољно користи родно сензитивни језик.

**Председник Одбора** је на крају седнице захвалио учесницима на пренетим искуствима и констурктивним сугестијама. Веома је важно да се на лицу места уверимо са проблемима који постоје када је реч о насиљу над женама, а они су бројни, од неразумевања, незнања, незаинтесованости, предрасуда, до лоше комуникације оних институција које би требале да сарађују на овим питањима. Сумирајући све што је изнето у дискусији, истакао је следећа питања која би у наредном периоду требало формулисати кроз закључке Народне скупштине. Као прво, истакао је да је важно почети од основног образовања и предшколског узраста. Даље, треба прибећи изменама Кривичног законика и увести неке нове термине који данас не постоје, као што је појам жртва и појам прогањања. Такође важно је предвидети вођење поступка по службеној дужности ако жртва одустане од гоњења. Морамо да нађемо начин како решити проблем доказивања, јер морамо да разумемо и проблеме које има суд у том смислу. Спорост у деловању центара за социјални рад је такође проблем. Едукцција се мора односити на све, од посланика, до представника полиције, центара за социјални рад, али уз учешће и жена и мушкараца како би се појачао сензибилитет код људи који су укључени у ова питања. Добра су искуства из Ниша и Краљева у вези локалних споразума о сарадњи институција. Такође је значајно да се усвоје посебни програми за жене из руралиих средина и маргиналних група. Нагласио је и проблем са непријављивањем насиља у породици, а нарочито ако су жртве деца или особе које нису довољно образоване и едуковане да се саме изборе са овим проблемом. На крају је позвао све учеснике данашње седнице да присуствују седници Одбора која ће се одржати 25. новембра 2014. године у Народној скуштини.

Седница је закључена у 17.40 часова.

**СЕКРЕТАР ОДБОРА ПРЕДСЕДНИК ОДБОРА**

**Рајка Вукомановић Мехо Омеровић**